CELEX: 32020D0289
Language: el
Date: 2020-02-19 00:00:00
Title: Απόφαση (ΚΕΠΠΑ) 2020/289 της Επιτροπής Πολιτικής και Ασφάλειας της 19ης Φεβρουαρίου 2020 περί διορισμού του Διοικητή Επιχείρησης της ΕΕ για τη στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (EUNAVFOR MED/1/2020)

2.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 61/4
               
            
         ΑΠΟΦΑΣΗ (ΚΕΠΠΑ) 2020/289 ΤΗΣ ΕΠΙΤΡΟΠΗΣ ΠΟΛΙΤΙΚΗΣ ΚΑΙ ΑΣΦΑΛΕΙΑΣ
         της 19ης Φεβρουαρίου 2020
         περί διορισμού του Διοικητή Επιχείρησης της ΕΕ για τη στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (EUNAVFOR MED/1/2020)
         Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38,
         Έχοντας υπόψη την απόφαση (ΚΕΠΠΑ) 2015/778 του Συμβουλίου, της 18ης Μαΐου 2015, για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (1) και ιδίως το άρθρο 6,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 6 παράγραφος 1 της απόφασης (ΚΕΠΠΑ) 2015/778, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει αποφάσεις σχετικά με τον διορισμό του Διοικητή Επιχείρησης της ΕΕ για την Επιχείρηση Sophia της Eunavfor MED («Διοικητής Επιχείρησης της ΕΕ»).
                  
               
                     (2)
                  
                  
                     Στις 18 Μαΐου 2015, το Συμβούλιο εξέδωσε την απόφαση (ΚΕΠΠΑ) 2015/778, με την οποία ο υποναύαρχος Enrico CREDENDINO διορίστηκε Διοικητής Επιχείρησης της ΕΕ.
                  
               
                     (3)
                  
                  
                     Οι ιταλικές στρατιωτικές αρχές υπέδειξαν τον διορισμό του υποναυάρχου Fabio AGOSTINI ως διαδόχου του υποναυάρχου Enrico CREDENDINO ως Διοικητή Επιχείρησης της ΕΕ.
                  
               
                     (4)
                  
                  
                     Στις 3 Φεβρουαρίου 2020, η Στρατιωτική Επιτροπή της Ευρωπαϊκής Ένωσης υποστήριξε την πρόταση αυτή και συμφώνησε στον διορισμό του υποναύαρχου Fabio AGOSTINI ως Διοικητή Επιχείρησης της ΕΕ από τις 21 Φεβρουαρίου 2020.
                  
               
                     (5)
                  
                  
                     Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, που είναι προσαρτημένο στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δε συμμετέχει στην εκπόνηση και την εφαρμογή των αποφάσεων και των μέτρων της Ευρωπαϊκής Ένωσης στον τομέα της άμυνας. Ως εκ τούτου, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο υποναύαρχος Fabio AGOSTINI διορίζεται Διοικητής Επιχείρησης της ΕΕ για τη στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) από τις 21 Φεβρουαρίου 2020.
         
         
            Άρθρο 2
            Η παρούσα απόφαση αρχίζει να ισχύει την 21η Φεβρουαρίου 2020.
         
         
            Βρυξέλλες, 19 Φεβρουαρίου 2020.
            
               
                  Για την Επιτροπή Πολιτικής και Ασφάλειας
               
               
                  Η Πρόεδρος
               
               S. FROM-EMMESBERGER
            
         
         
            (1)  ΕΕ L 122 της 19.5.2015, σ. 31.